ได้อย่าง...เสียหลายอย่าง
....สุรชัย กำพลานนท์วัฒน์
17 ส.ค. 2554

....สุรชัย กำพลานนท์วัฒน์
ขมหูเหลือเกินกับเสียงวิพากษ์วิจารณ์ของนักวิชาการและสื่อมวลชนเกี่ยวกับนโยบายของรัฐบาลที่ประกาศออกมาในช่วงนี้
หลายเรื่องไม่ใช่เรื่องใหม่เอี่ยม เป็นเรื่องเหล้าเก่าในขวดใหม่ เอามาปัดฝุ่นแต่งตัวตั้งชื่อทำใหม่ แต่ก็มีหลายเรื่องที่เป็นเรื่องใหม่ยังไม่เคยใช้มาก่อน
ถือว่าเป็นเรื่องปกติที่จะต้องถูกวิพากษ์วิจารณ์จากสังคมบ้าง คงไม่มีใครเห็นดีเห็นงามไปเสียทั้งหมดอยู่แล้ว เข้าใจว่ารัฐบาลคงคิดถี่ถ้วนรอบคอบถึงผลกระทบรอบด้านที่จะเกิดขึ้น
อยากให้กำลังใจ...แต่ก็อดคิดไม่ได้ว่า แต่ละเรื่องแต่ละนโยบายนั้น คิดดีแล้วหรือ?? คิดรอบคอบแล้วหรือ?? ว่ามันจะ...ได้...มากกว่า...เสีย...
อย่างเช่นเรื่องขายไข่แบบชั่งกิโล ประเด็นดูเหมือนเล็กนิดเดียว แต่ถูกวิจารณ์ซะเละเลย นั่นแปลว่าเรื่องนี้เป็นเรื่องใหญ่สำหรับประชาชน ชาวบ้านที่ซื้อไข่กับแม่ค้าที่ขายไข่ในตลาดเขาไม่แฮปปี้หรืออย่างไร มันไปฝืนธรรมชาติขัดกับพฤติกรรมผู้บริโภคเข้าอย่างจังถึงได้ด่ากันขรมทั้งเมือง เรื่องนี้นอกจากรัฐบาลจะ...ไม่ได้...แล้ว ยัง...เสียเหลี่ยมเสียแต้ม...ไปไม่น้อย 
เรื่องใช้ไฟฟ้าฟรี นี่ก็เป็นนโยบายต่อยอดที่รัฐบาลหยิบเอามาทำให้เป็นเรื่องใหม่เพราะอยากช่วยคนจนที่ใช้ไฟน้อยไม่เกิน 90 หน่วยได้ใช้ไฟฟรี แต่งานนี้ข้อเท็จจริงกลับมีทั้งคนจนจริงและคนแกล้งจนได้ประโยชน์เต็มๆ ถึง 5 ล้านครัวเรือน เรื่องนี้คิดดีและน่าจะได้คะแนนเสียงเพียบ แต่ปรากฏว่าดันไปออกมาตรการจะไปเพิ่มค่าไฟฟ้าจากคนที่ใช้ไฟเกิน 91 หน่วย ซึ่งมีมากถึง 8 ล้านครัวเรือนมาชดเชย ก็เป็นเรื่องสิครับ บ้านช่องคนทำงานกินเงินเดือนเอย ร้านค้าสถานประกอบการเอย ต่างต้องควักเงินจ่ายเพิ่มค่าไฟโดยไม่จำเป็น งานนี้จึงโดนรุมยำซะไม่เหลือดีฐานทำตัวเป็นโรบินฮู้ด แทนที่จะได้ใจได้คะแนนเสียงจากคน 5 ล้านครัวเรือน กลับเสียแต้มไปอีกกว่า 8 ล้านครัวเรือน ไม่รู้ว่าคิดได้ยังไง...สุดยอดจริงๆ 
เรื่องช่วยแท็กซี่ มอเตอร์ไซค์รับจ้างกู้เงินแบงก์ เรื่องนี้ก็ถือว่าเข้าถึงรากหญ้าได้ใจคนจนที่หาเช้ากินค่ำ เมื่อได้ดอกเบี้ยถูกๆ กู้ยาวๆ ก็ย่อมจะเหลือเงินเข้าครอบครัวมากขึ้น ไอเดียดีช่วยคนได้พันกว่าราย แต่กับคนที่ต้องเช่าแท็กซี่ขับอีกหลายหมื่นคนล่ะ จะทำยังไง?? คนกลุ่มใหญ่ที่เป็นคนจนไม่มีเงินดาวน์ ไม่พร้อมจะลงทุนซื้อรถผ่อนรถเป็นของตัวเอง ไม่พูดถึงหรือไร ไม่มีมาตรการจัดการกับผู้ให้เช่าเพื่อสร้างมาตรฐานหรือความเป็นธรรมเรื่องค่าเช่าหรือเรื่องสภาพรถที่ควรจะดีกว่านี้ คนขับแท็กซี่อีกมากเขาไม่อยากมีภาระต้องผ่อนรถเอง ซ่อมรถเอง รับผิดชอบรถเอง แต่อยากเช่าขับในอัตราค่าเช่าที่ต่ำและมีรถสภาพดีๆ ใช้ นี่ยังไม่รวมประเด็นสำคัญที่เป็นปัญหาหนักอกของคนขับแท็กซี่และมอเตอร์ไซค์รับจ้าง นั่นคือค่าใช้จ่ายเบี้ยบ้ายรายเดือนอีกมากที่รัฐบาลยังไม่มีมาตรการจัดการซึ่งเป็นปัญหาใหญ่กว่าเรื่องดอกเบี้ยและค่าเช่าเสียอีก
เรื่องเคอร์ฟิววัยรุ่นต่ำกว่า 18 ปี เรื่องนี้ถือเป็นไฮไลต์เลยทีเดียว งานนี้ถ้ามีผลบังคับใช้เมื่อไหร่คงได้ใจพ่อแม่ผู้ปกครองจำนวนไม่น้อย แต่ขาโจ๋ทั้งหลายเป็นแสนเป็นล้านคนอาจหงุดหงิดตัดญาติขาดมิตรกับรัฐบาลไปจนตายเลยก็ได้ แปลกแต่จริง...คนบังคับใช้กฎหมายไม่ค่อยจะเข้มงวด แต่ดันจะออกกฎหมายเข้มงวดมาผลักให้คนไม่ดีมุดลงใต้ดิน งานนี้คนที่จะมาช่วยโวยแทนเด็กจะเป็นผู้ประกอบการที่ทำมาค้าขายปกติ ไม่ว่าจะเป็นร้านอาหาร โรงหนังโรงละคร คอนเสิร์ต และกิจการอื่นๆ จะได้รับผลเสียหายทันทีอีกหลายหมื่นราย
นี่เป็นหนังตัวอย่างที่ยังอยู่ในกระแสความร้อนแรง ณ ห้วงเวลานี้ ยังมีอีกเยอะเรื่องที่ดูเหมือนไม่ถูกตาไม่ต้องใจกับความรู้สึกของสังคมเอาเสียเลย
เข้าไปดูคอมเมนต์แต่ละเรื่องที่รัฐบาลพยายามยิงออกมาเป็นชุดๆ ในเว็บไซต์ต่างๆ ก็ได้แต่เห็นใจที่ถูกวิจารณ์หนักเหลือเกิน สื่อทั้งหลายไม่ว่าจะเป็นรายการวิทยุและคอลัมนิสต์ดังๆ ก็ถล่มต่อเนื่องไม่เบามือ
ผมเห็นใจและเห็นถึงความตั้งใจจริงของรัฐบาลที่พยายามทำเรื่องดีๆ ให้กับประชาชน
จริงเท็จประการใดไม่ทราบที่เขาวิจารณ์กันว่าทำแต่ละเรื่องมักจะฟังแต่ฝรั่งหัวแดงที่จ้างมาเป็นที่ปรึกษา หรือไม่ก็บรรดานักวิชาการกับข้าราชการที่ถนัดพยักหน้าลูกเดียว งานที่ออกมาจึง...ได้อย่าง...เสียหลายอย่าง
ก่อนจะปล่อยหมัดเด็ด...ลองฟังเสียงสังคมบ้าง น่าจะดีกว่านะครับ